ИЗЯВЛЕНИЕ НА ЕВРОПЕЙСКИЯ СЪЮЗ НА ОБЩОПРАКТИКУВАЩИТЕ ЛЕКАРИ ОТНОСНО ПРЕДПИСВАНЕТО НА ЛЕКАРСТВЕНИ СРЕДСТВА В ОБЩАТА ПРАКТИКА
1.Преамбюл

1.1 В Европейския съюз на общо практикуващите лекари (ЕСОПЛ) са представени голям брой и вид системи на здравеопазване и ролята на общо практикуващия лекар във всяка една от тях е различна. Убеждението на ЕСОПЛ е, че всяка от системите на здравеопазване (СЗ) е развита, така че да отговаря на нуждите на съответната държава и уважаваме тази уникална идентичност. ЕСОПЛ признава факта, че по много въпроси, включително и този за предписването на лекарствени средства в Общата практика,  опитът в различните СЗ неминуемо ще даде отражение върху дискутираната тема  чрез разнообразие от мнения и гледни точки, но вярваме, че са налице много сфери на обща загриженост, на чиято основа може да стъпи една обща за всички политика, провеждана от ЕСОПЛ. Това изявление е фокусирано точно върху тези общи теми и е позиция, върху която организациите на страните членки, ЕСОПЛ и медицинското съсловие в Европа, като цяло, могат да базират своята лобистка дейност.
2.Въведение

2.1 Във всяка страна ОПЛ  имат водеща роля в предписването на лекарствени средства на своите пациенти. Връзката им с пациентите е единствена по рода си, както и разбирането на техните нужди. Когато правителствата искат да намалят цената на предписваното (сумата за медикаментите - Бел.пр.), ОПЛ се оказват първата мишена на действията в тази насока, което в някои случаи, може да доведе до значително влошаване на взаимоотношенията между лекар и пациент. Ето защо, медицинското съсловие трябва да заеме твърда позиция, говорейки в полза на пациентите си,  но също така да погледне реалистично на проблема, вземайки под внимание редица фактори.
3.Отговорност: ролята на ОПЛ

3.1 ЕСОПЛ смята, че лекарят е отговорен за предписването на най- правилното за неговия пациент лечение. Тази дейност се опира основно на показанията и ефективността, по-малко на цената. Поради това, ОПЛ трябва да имат достъп до информация за последните новости в предписването на медикаменти и лечението, за да имат възможността да направят правилния избор за своите пациенти. Въпреки  че подобряването на средствата за комуникация по електронен път доведе до облекчаване на достъпа до информация, е необходимо да се търсят още източници и подкрепа в тази насока.
3.2 Обучението е решаващо в случая. ЕСОПЛ смята, че въпросите по предписването трябва да се включат в университетското и следдипломното медицинско обучение, което ще подготви ОПЛ на бъдещето за предстоящите предизвикателства.
ЕСОПЛ:

· подкрепя ролята на ОПЛ като главен защитник на интересите на своите пациенти и в повечето случаи, като основният човек, назначаващ лечение през целия живот на пациента.

· Смята, че след като ОПЛ има достъп до по-голяма подкрепа, обучение и информация, той или тя е най-подходящият човек в обществото да взема решение относно най-доброто лечение на своите пациенти.

4.Реалността: ролята на пациента

4.1 Пациентите стават все по- независими, тъй като са все по- добре информирани и осъзнати за възможностите, които имат.

4.2 Много пациенти ползват редовно интернет, за да получат информация, а в някои случаи он лайн аптеки и закупуват лекарства, които иначе се получават само с рецепта от лекар. Понастоящем, няма механизъм за качествен контрол върху интернет сайтовете  и медицинското съсловие е изключително загрижено, поради факта че пациентите могат да получат некоректен съвет, имат достъп до лекарства и схеми на лечение, които могат да са неподходящи, дори опасни и по този начин да се навреди на здравето им. Медицинският съвет “он лайн” не може да замени ОПЛ, който познава пациента си, не може да наблюдава развитието на болестта, както и да проследи лечението.
4.3 В много страни е твърдо установен принципът на самолечение. Самолечението от страна на пациента може да има много предимства, но също така съдържа в себе си потенциални рискове. За напред това може да се усложни предвид развитието на насочената директно към потребителя реклама. Жизнено важно е ОПЛ да бъде осведомен за лекарствата, които приема неговият пациент. Ето защо, пациентите трябва да носят отговорността да информират своя ОПЛ за евентуално, предприето от тях самолечение с лекарства закупени без лекарско предписание.
· ЕСОПЛ:

· призовава за изграждане на механизъм за мониторинг на медицинските сайтове в интернет

· подкрепя по-голямата независимост на пациента, но с уговорката, че пациентът има достъп до благонадежден и правилен съвет и информира ОПЛ за всяко допълнително лекарствено средство или начин на лечение, които е предприел самостоятелно.

· Гледа на директно насочената към потребителя реклама със загриженост и настоява, в името на пациентите, Европейските структури за контрол да осигурят реклама, която да внушава на пациентите, че трябва да се консултират с техния лекар, преди да започнат или да променят медикаментозното си лечение.

5.Реалността: ролята на фармацевта

5.1 В много страни, фармацевтите изземват традиционната роля на ОПЛ, който осъществява първия контакт с пациента. ЕСОПЛ силно настоява да не бъде пренебрегвана позицията на ОПЛ. Грижата за пациента е първа и най- важна отговорност на ОПЛ. В някои страни има, разбира се, примери за добро и в положителна посока сътрудничество между ОПЛ и фармацевтите. ЕСОПЛ счита, че тези примери за добра практика, могат да бъдат полезно указание за страни, където има подобна ситуация. Фармацевтите и ОПЛ трябва да работят, където е възможно,  съвместно за постигане на най-доброто в интерес на пациентите, но диагностицирането и назначаването на лечение, си остава ангажимент и отговорност на лекаря.
ЕСОПЛ:

· смята, че ОПЛ трябва да поема цялата отговорност за грижата за пациента

· смята, че отделните роли на ОПЛ и фармацевта трябва да бъдат ясно отграничени, но би могло да се развие по-близко сътрудничество между тях.

6.Рестрикции: ролята на правителството (управлението).

6.1 В няколко страни вече са наложени бюджетни рестрикции върху ОПЛ. В други те са предстоящи или застрашаващи да се случат. Често, правителствата стоварват отговорността за орязване стойността на изписваните лекарства (сумата за тях - Бел.пр.) директно върху ОПЛ, а дори има случаи, при които правителството обвързва степента на изпълнение на бюджета за изписване на лекарства с индивидуалния приход на лекарите.
6.2 ЕСОПЛ смята, че бюджетните рестрикции излагат на опасност грижата за пациента. Тези ограничения могат да са препятствие за клиничната свобода на ОПЛ при назначаването на най-добрата и ефективна, налична терапия.
6.3 ЕСОПЛ се противопоставя на ограниченията в назначаването на терапия, основани на цената. Обаче ЕСОПЛ признава, че ценовата политика на фармацевтичните компании, съчетани с търсенето на високостойностно лечение от обществото, определя невъзможността на правителствата да осигурят напълно неограничен лекарствен бюджет. Поради това, трудностите при осигуряване на най-доброто налично лечение, на фона на ограничен ресурс, са неизбежни.

6.4 Ето защо е необходимо, ОПЛ да постигнат баланс между ефективна цена и собствената си клинична свобода при предписване на най-доброто лечение за техния пациент. За да се реализира това, правителствата трябва да осигурят подкрепа на своите ОПЛ, а не наказателни мерки, да въведат ясни, недвусмислени указания. ЕСОПЛ счита, че при определяне границите на лекарствения бюджет (бюджета за предписваните лекарствени средства - Бел.пр.),  съхраняването на качеството на грижата за пациента, трябва да бъде приоритет и най-добрия начин да се постигне това е, като бъде ангажирано медицинското съсловие на всички нива. Ето защо, бюджетите трябва да бъдат налагани само след като бъдат дискутирани и приети от медицинското съсловие.
ЕСОПЛ:

· признава, че е невъзможно лекарственият бюджет на всяка една държава да бъде неограничен, но се противопоставя на рестрикции в предписването на лекарства, основани само на цената;
· счита, че в която и да е страна, бюджетните рестрикции в предписването на лекарства трябва да са резултат от консултации с медицинското съсловие
· противопоставя се на директното обвързване  между лекарствения бюджет (бюджета за предписваните лек.средства) и санкции върху индивидуалните приходи на ОПЛ;
· няма да подкрепи рестрикции, нарушаващи качеството на грижата за пациента

· настоява за по-добри указания по предписване за всички ОПЛ.

